LIGJ
Nr. 22/2019

PËR DISA NDRYSHIME DHE SHTESA NË LIGJIN NR. 103/2016
“PËR AKUAKULTURËN”[footnoteRef:2] [2:  Ky ligj është përafruar pjesërisht me Rregulloren (BE) nr. 1379/2013, të Parlamentit Evropian dhe të Këshillit, datë 11 dhjetor 2013, “Mbi organizimin e përbashkët të tregjeve për produktet e peshkimit dhe akuakulturës, që ndryshon rregulloret e Këshillit (KE) nr. 1184/2006 dhe (KE) nr. 1224/2009 dhe shfuqizon Rregulloren e Këshillit (KE) nr. 104/2000”, të ndryshuar”. Numri CELEX 32013R1379, Fletorja Zyrtare e Bashkimit Evropian, seria L, nr. 354, datë 28.12.2013, faqe 1–21.] 


Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Në ligjin nr. 103/2016, “Për akuakulturën”, bëhen këto ndryshime dhe shtesa:

Neni 1

Në nenin 3 bëhen këto ndryshime dhe shtesa:
1. Në pikën 7, fjalia e parë ndryshohet si më poshtë: 
“Zonë e përcaktuar për akuakulturë (ZPA)” është një sistem planifikimi hapësinor apo zonimi, i kryer në nivel rajonal ose kombëtar.”.
2. Pas pikës 18 shtohet pika 19 me këtë përmbajtje: 
“19. “Instalime në pronësi shtetërore” është tërësia e ndërtimeve që shërbejnë për kultivimin e organizmave ujorë, të tilla si vaskat, kanalet furnizuese dhe shkarkuese, inkubatorët, laboratorët, magazinat frigoriferike, si dhe çdo ndërtim tjetër që shërben për akuakulturë dhe që janë në pronësi ose në përgjegjësi menaxhimi të një enti shtetëror.”. 

Neni 2

Në nenin 5, pika 1 ndryshohet si më poshtë:
“1. ZPA-ja përfshin zona të veçanta, të caktuara, përfshirë edhe instalimet në pronësi shtetërore, me qëllim aktivitetin e akuakulturës, së bashku me infrastrukturën në shërbim të saj.”.

Neni 3

Pas nenit 44 shtohen nenet 44/1 dhe 44/2 me këtë përmbajtje: 

“Neni 44/1
Organizatat e prodhuesve

1. Organizatat e prodhuesve të sektorit të akuakulturës krijohen me nismën e prodhuesve të produkteve të akuakulturës dhe të njohura, sipas procedurave të përcaktuara në ligjin nr. 64/2012, “Për peshkimin”, të ndryshuar.
2. Një organizatë e prodhuesve që përfaqëson aktivitetet e akuakulturës dhe të peshkimit, mund të krijohet si organizatë e përbashkët e prodhuesve në sektorët e peshkimit dhe të akuakulturës. 
3. Kur është e nevojshme, në momentin e krijimit të organizatës së prodhuesve, duhet të mbahet parasysh gjendja specifike e prodhuesve të vegjël.

Neni 44/2
Objektivat e organizatave të prodhuesve

1. Organizatat e prodhuesve në sektorin e akuakulturës ndjekin objektivat si më poshtë:
a) nxisin realizimin e aktiviteteve të qëndrueshme të akuakulturës të anëtarëve të tyre, me anë të mundësive të zhvillimit, të ofruara në përputhje të plotë me Strategjinë Kombëtare të Peshkimit dhe legjislacionit në fushën e mjedisit, duke respektuar politikën sociale;
b) sigurojnë që aktivitetet e anëtarëve të tyre të jenë në përputhje me planet strategjike kombëtare;
c) synojnë të sigurojnë që ushqimet për akuakulturën me origjinë nga peshkimi, të vijnë nga peshkimi i menaxhuar në mënyrë të qëndrueshme.
2. Përveç objektivave të përcaktuar në pikën 1, të këtij neni, organizatat e prodhuesve ndjekin dy ose më shumë objektiva si më poshtë:
a) përmirësojnë kushtet për vendosjen në treg të produkteve të akuakulturës së anëtarëve të tyre;
b) përmirësojnë performancën ekonomike;
c) stabilizojnë tregjet;
ç) kontribuojnë në furnizimin me ushqim dhe promovojnë standarde të larta të cilësisë dhe sigurisë ushqimore dhe, në të njëjtën kohë, promovojnë punësimin në zonat bregdetare e rurale;
d) zvogëlojnë ndikimin mjedisor të akuakulturës.
3. Organizatat e prodhuesve mund të ndjekin objektiva të tjerë plotësues.”.

Neni 4
Dispozitë kalimtare

1. Pezullimi i përcaktuar në pikën 3, të nenit 50, të ligjit, nuk zbatohet për instalimet, pronë  ekzistuese shtetërore të akuakulturës. 
2. Kontratat e lidhura përpara hyrjes në fuqi të këtij ligji, të cilave u mbaron afati përpara miratimit të ZPA-së, konsiderohen të vlefshme deri në miratimin e ZPA-së, nëse ushtruesi i veprimtarisë së akuakulturës bën kërkesë për zgjatje. Kërkesa për zgjatjen e afatit të kontratës refuzohet në rastet e parashikuara në shkronjat “a”, “b” dhe “ç”, të pikës 2, të nenit 25, të ligjit.
3. Kontratat e parashikuara në pikën 2, të këtij neni, mbeten të vlefshme deri në përfundimin e ciklit të prodhimit, por jo më shumë se 18 muaj nga miratimi i ZPA-së.

Neni 5
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.


Miratuar në datën 3.4.2019.

